Predkladacia správa

     Vláda Slovenskej republiky svojím uznesením č. 1108 z 20. decembra 2000 schválila návrh koncepcie nových právnych foriem vzťahu medzi štátom a poskytovateľmi verejných služieb a uznesením vlády č. 118 zo 7. februára 2001 uložila Ministerstvu pre správu a privatizáciu národného majetku Slovenskej republiky predložiť návrh zákona o podmienkach premeny niektorých rozpočtových organizácií a príspevkových organizácií na neziskové organizácie poskytujúce všeobecne prospešné služby (transformačný zákon).
     Transformácia rozpočtových organizácií a príspevkových organizácií na neziskové organizácie poskytujúce všeobecne prospešné služby je jedným zo spôsobov zmeny vlastníckych vzťahov v zmysle bodu C.5. uznesenia vlády č. 694/2000, ktorým vláda uložila realizáciu Auditu. Nevyhnutnou podmienkou transformácie je ustanovenie legislatívneho rámca, ktorého kľúčovou súčasťou má byť transformačný zákon. 
     Návrh zákona je osobitný zákon, ktorý upravuje podmienky premeny rozpočtovej organizácie a príspevkovej organizácie na neziskovú organizáciu (vzťahuje sa to na vybrané právnické osoby štátu) a má zabezpečiť premenu rozpočtovej organizácie a príspevkovej organizácie od predloženia transformačného projektu, cez podanie transformačného návrhu, vydanie rozhodnutia o transformácii, zrušenie rozpočtovej organizácie a príspevkovej organizácie až po registráciu novovzniknutej neziskovej organizácie. Princíp neziskovej organizácie nie je odvodzovaný od dosahovania zisku a pokiaľ nejaký zisk dosiahne, opätovne ho vráti späť do rozvoja neziskovej organizácie a tým aj súčasne do rozvoja všeobecne prospešnej činnosti. Mechanizmus činnosti takýchto neziskových organizácií je založený na tom, že akýkoľvek prípadný zisk sa nesmie použiť v prospech zakladateľov, členov orgánov, ani zamestnancov a musí byť použitý na zabezpečenie všeobecne prospešných služieb. Prijatím zákona o transformácii a novely zákona o neziskových organizáciách s následnou premenou vybraných štátnych organizácií na túto právnu formu dôjde k posilneniu neziskových organizácií a následne aj k upevneniu ich postavenia v rámci právnických osôb nezriadených za účelom podnikania. Viaczdrojové financovanie je základným princípom zabezpečenia existencie nových neziskových organizácií. Zmena právneho štatútu v rámci transformácie má priniesť zrovnoprávnenie a spoluzodpovednosť štátnych a neštátnych inštitúcií.
     Každá etapa transformačného procesu bude otvorená pre záujemcov, ako aj pre zástupcov odbornej verejnosti a kontrole médií a verejnosti. V rámci celého procesu bude za kľúčové rozhodnutia o transformácii zodpovedná vláda ako celok a za konkrétny priebeh transformačného procesu bude zodpovedať príslušný minister alebo vedúci iného ústredného orgánu štátnej správy a Ministerstvo pre správu a privatizáciu národného majetku Slovenskej republiky.
     Listom č. KM-180/2001 z 28. 2. 2001 bol návrh zákona zaslaný na medzirezortné pripomienkové konanie. Návrh zákona bol v rámci medzirezortného pripomienkového konania zaslaný všetkým ministerstvám a ostatným ústredným orgánom štátnej správy, Konfederácii odborových zväzov Slovenskej republiky, Asociácii zamestnávateľských zväzov a združení Slovenskej republiky a ďalším inštitúciám, spolu 30 subjektom, z ktorých 23 uplatnilo k nemu svoje pripomienky. 7 subjektov nemalo žiadne pripomienky. Do návrhu zákona boli zapracované pripomienky legislatívno-technického charakteru a pripomienky vecného charakteru, ktoré neodporovali duchu a účelu zákona. S pripomienkujúcimi orgánmi, ktorí predložili zásadné pripomienky bolo vykonané dňa 12. apríla 2001 ich prerokovanie. Dňa 14. mája 2001 bol návrh zákona prerokovaný v Porade ekonomických ministrov Slovenskej republiky, ktorá uplatnila dve pripomienky. Porada ekonomických ministrov odporučila návrh zákona schváliť a po dopracovaní pripomienok predložiť na rokovanie Legislatívnej rady vlády Slovenskej republiky. Zásadné rozpory, ktoré uplatnilo Ministerstvo hospodárstva Slovenskej republiky boli odstránené na úrovni štátnych tajomníkov dňa 23. apríla 2001. Dňa 13. júna 2001 sa uskutočnilo rokovanie na úrovni ministrov medzi Ministerstvom pre správu a privatizáciu národného majetku Slovenskej republiky a Ministerstvom vnútra Slovenskej republiky. Po prerokovaní problematiky, ktorá bola predmetom zásadnej pripomienky uplatnenej k návrhu zákona o podmienkach transformácie rozpočtových organizácií a príspevkových organizácií na neziskové organizácie poskytujúce všeobecne prospešné služby Ministerstvo vnútra Slovenskej republiky od tejto zásadnej pripomienky odstúpilo. Vyhodnotenie pripomienkového konania je súčasťou predkladaného návrhu zákona. Doložka zlučiteľnosti je pripojená. 
     Návrh zákona bol predložený do Legislatívnej rady vlády dňa 17. mája 2001, ktorá na svojom rokovaní dňa 5. júna 2001 k návrhu zákona svoje konanie prerušila. Nové znenie návrhu zákona bolo dopracované o pripomienky sekretariátu Legislatívnej rady vlády Slovenskej republiky zo dňa 5. júna 2001.
     Legislatívna rada vlády na svojom rokovaní dňa 21.augusta 2001 návrh prerokovala a odporučila predkladateľovi predložiť návrh zákona na rokovanie vlády Slovenskej republiky po zapracovaní jej pripomienok. 
    Dňa 26.9.2001 bol návrh zákona prerokovaný vo vláde Slovenskej republiky, ktorá ho schválila s pripomienkami.